SL Uradni list Evropske unije L 305/63

DIREKTIVA KOMISIJE 2004/98/ES

z dne 30. septembra 2004

o spremembi Direktive Sveta 76/769/EGS glede omejitev pri trženju in uporabi pentabromodifenil etra v letalskih sistemih za reševanje v nujnih primerih za namene prilagoditve Priloge I te direktive tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (1) in zlasti člena 2a Direktive,

ob upoštevanju naslednjega:

(1) Pentabromodifenil eter (pentaBDE) se uporablja kot bromiran zaviralec gorenja za zaščito plastike, tkanin in drugih proizvodov pred ognjem.

(2) Na podlagi ocene tveganja iz Uredbe Sveta (EGS) št. 793/93 z dne 23. marca 1993 o oceni in nadzoru tveganja, ki ga predstavljajo obstoječe snovi (2), se je zdelo potrebno, da se omeji dajanje v promet in uporaba pentaBDE, zato je bila snov dodana v Prilogo I k Direktivi 76/769/EGS.

(3) Iz novih, pred kratkim objavljenih informacij izhaja, da je pentaBDE vsebovan v določenih tkaninah za reševalne drče in splave v letalih in da zaradi obsežnih varnostnih testiranj in predpisanih zahtev ni možna zamenjava z ustreznimi nadomestki.

(4) Te drče ne povzročajo emisij v okolje in izpostavljenosti ljudi, razen za nekaj sekund v primerih nezgod in samo v redkih primerih gorenja tega materiala.

(5) Ob upoštevanju omejene uporabe pentaBDE v letalskih sistemih za reševanje v nujnih primerih in zanemarljivega prispevka k skupnem tveganju, ki ga ta izdelek predstavlja za zdravje in okolje, je dovoljenje za dajanje pentaBDE na trg in za njegovo uporabo upravičeno.

(6) Glede na zahtevnost nadomestitvenega procesa in predpisov za izdajo dovoljenja za letalske sisteme za reševanje v nujnih primerih ter glede resnih socialno-ekonomskih posledic je upravičeno časovno omejeno odstopanje za izdelke, bistvene za primere reševanj. Dovoljenje za uporabo pentaBDE v letalskih sistemih za reševanje v nujnih primerih bi pripomoglo k vzdrževanju varnosti v letalstvu s preprečevanjem uporabe starejših reševalnih sistemov.

(7) Direktivo 76/769/EGS je zato potrebno ustrezno spremeniti.

(8) Ta direktiva se uporablja brez vpliva na zakonodajo Skupnosti o minimalnih zahtevah za zaščito delavcev, še posebej Direktivo Sveta 89/391/EGS z dne 12. junija 1989 o uvajanju ukrepov za spodbujanje izboljšav varnosti in zdravja delavcev pri delu (3) in Direktivo 2004/37/ES Evropskega parlamenta in Sveta z dne 29. aprila 2004 o tveganjih, povezanih z izpostavljanjem rakotvornim in mutagenim snovem pri delu (Šesta posebna direktiva v smislu člena 16(1) Direktive 89/391/EGS) (4).

(9) Ukrepi, predvideni s to direktivo, so v skladu z mnenjem Odbora za prilagajanje tehničnemu napredku direktiv o odpravi tehničnih ovir pri trgovanju z nevarnimi snovmi in pripravki –

SPREJELA NASLEDNJO DIREKTIVO:

Člen 1

Priloga I k Direktivi 76/769/EGS se spremeni skladno s Prilogo k tej direktivi.

Člen 2

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje 1. januarja 2005. Države članice takoj posredujejo Komisiji besedila navedenih predpisov in primerjalno tabelo med navedenimi predpisi in to direktivo.

Države članice začnejo uporabljati te predpise najpozneje s 1. januarjem 2005.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati na dan objave v Uradnem listu Evropske unije.

Člen 4

Ta direktiva je naslovljena na države članice.

V Bruslju, 30. septembra 2004 Za Komisijo Olli REHN Član Komisije

(1) UL L 262, 27.9.1976, str. 201. Direktiva, kakor je bila nazadnje spremenjena z Direktivo Komisije 2004/96/ES (UL L 301, 28.9.2004, str. 51).

(2) UL L 84, 5.4.1993, str. 1. Uredba, kakor je bila nazadnje spremenjena z Uredbo Evropskega parlamenta in Sveta (ES) št. 1882/2003 (UL L 284, 31.10.2003, str. 1).

(3) UL L 183, 29.6.1989, str. 1. Direktiva, kakor je bila nazadnje spremenjena z Uredbo (ES) št. 1882/2003 (UL L 284, 31.10.2003, str. 1).

(4) UL L 158, 30.4.2004, str. 50.